b'\n_START_ARTICLE_\nTehri-demningen\n_START_PARAGRAPH_\nTehri-demningen er en demning under bygging n\xc3\xa6r byen Tehri i delstaten Uttarakhand i India, p\xc3\xa5 elven Bhagirathi som er en bielv til Ganges. Stedet ligger 350 km nord\xc3\xb8st for Delhi, i Advaniskogen. H\xc3\xb8yden vil bli 261 meter og lengden av dammen 592 \xe2\x80\x93 610 meter. Dette blir en av verdens 5-6 h\xc3\xb8yeste demninger. Reservoaret er p\xc3\xa5 42 km\xc2\xb2._NEWLINE_Effekten skal bli om lag 2\xc2\xa0000 MW, hvorav 1\xc2\xa0000 MW ved demningen og 1\xc2\xa0000 MW ved Tehri pumpekraftverk, mens Koteshwar-demningen ved Koteshwar 14 kilometer lengre nede i elva er tilknyttet anlegget som nedre reservoar for pumpekraftverket, og har en separat produksjonskapasitet p\xc3\xa5 400 MW fordelt p\xc3\xa5 4 x 100 MW. Total produksjon forventes \xc3\xa5 bli 6,5 TWh \xc3\xa5rlig._NEWLINE_Anleggsarbeidene startet i 1978, men ble stoppet i 1985 pga protester. Deretter ble det \xc3\xa5ret etter inng\xc3\xa5tt en avtale med Sovjetunionen om bistand til bygging av dammen, som ble fylt med vann f\xc3\xb8rste gang i oktober 2005. Produksjonen av kraft startet i september 2006 og var oppe i 1\xc2\xa0000 MW i mars 2007._NEWLINE_Det har v\xc3\xa6rt protestert mot utbyggingen fordi den legger omr\xc3\xa5der under vann og har en meget h\xc3\xb8y utbyggingskostnad. B\xc3\xa5de byen Tehri og 112 landsbyer med 40 \xe2\x80\x93 100\xc2\xa0000 innbyggere ble oversv\xc3\xb8mt, og mye skog er hogget for \xc3\xa5 skaffe stolper til str\xc3\xb8mtilf\xc3\xb8rselen. Mange hinduer har ogs\xc3\xa5 protestert fordi elven Bhagirathi  er en (hellig) bielv til Ganges, og demningen reduserer eller tidvis helt stopper vannf\xc3\xb8ringen i denne delen av det hellige vassdraget. Det er dessuten fastsl\xc3\xa5tt at omr\xc3\xa5det hvor dammen anlegges, har  noe seismisk aktivitet.'